Muslinger kan vise sig at være et effektivt middel til i fremtiden at modvirke iltsvind i Limfjorden og andre vandområder. I kommunerne omkring Limfjorden håber man, at et forsøg, som Dansk Skaldyrcenter på Mors har i gang i Skive Fjord, giver så gode resultater, at muslingeopdræt kan blive et redskab til at forbedre vandmiljøet. Det kan ske ved, at muslingerne kan fjerne en del af de næringsstoffer, der er skadelige for vandmiljøet. Virkningen ser ud til at komme næsten øjeblikkelig. Det eneste middel, der nu findes med en øjeblikkelig virkning på iltsvind, er et godt stormvejr, og så henviser politikere og miljøfolk i øvrigt til de reguleringer bl.a. af landbrugsdriften, der bliver et vigtigt element i de vandplaner, som staten har på vej. Men her ligger virkningen flere år ud i fremtiden. - Ud over at fjerne kvælstof og fosfor, så filtrerer muslinger også vandet. Det, vi nu undersøger, er den samlede effekt af sådanne muslingebrug, siger direktør Jens Kjerulf Petersen, Dansk Skaldyrcenter. Over for staten har Limfjordskommuner peget på de muligheder, der ligger i muslingebrug. - Det er ikke et virkemiddel, der overflødiggør de til- tag, der i øvrigt arbejdes med, men muslinger kan være et godt bidrag, siger Poul Roesen (K), der er formand for Limfjordsrådet, der er Limfjordskommunernes samarbejdsorgan. Han understreger dog, at det er vigtigt, at sagen bliver undersøgt grundigt, og hvis muslingeavl skal indgå som et virkemiddel i de kommende vandplaner, så mener Poul Roesen, at det er afgørende, at Miljøministeriet siger god for det.